

 REPUBLIKA HRVATSKA

 OSNOVNA ŠKOLA "KUNA"

 KUNA

*Temeljem*[Uputa HZJZ-a](https://www.hzjz.hr/wp-content/uploads/2020/03/Upute-vrtici-i-skole-29-4-2020-finalno.pdf)*i Preporuka MZO-a ravnateljica OŠ „Kuna“ donosi:*

Provedbeni plan otvaranja škole

**OPĆE UPUTE**

• Prema uputama Ministarstva znanosti i obrazovanja mogućnost povratka u školu omogućuje se 11. svibnja 2020.g. samo učenicima razredne nastave.

• Ove mjere traju 14 dana, uključujući i neradne dane, nakon čega će se postupiti sukladno daljnjim uputama nadležnih institucija

• Za učenike od 5. do 8. razreda nastava se i dalje izvodi na daljinu pomoću informacijsko - komunikacijske tehnologije.

• Za roditelje koji će poslati učenike u školu, organizirat će se roditeljski sastanak u kojem će se roditelje uputiti u nužne informacije Provedbenog plana otvaranja OŠ Kuna

 • Roditelj treba proučiti Upute za sprječavanje i suzbijanje epidemije COVID-19 za ustanove ranog i predškolskog odgoja i obrazovanja te osnovnoškolske ustanove u kojima je osigurana mogućnost zbrinjavanja djece rane i predškolske dobi te učenika koji pohađaju razrednu nastavu. Upute su objavljene na stranicama škole i potrebno ih je detaljno proučiti.

 • Roditelj treba odrediti je li njegovo dijete u rizičnoj skupini prema Uputi HZJZ-a. Ako je dijete u rizičnoj skupini, molimo roditelje da ga ne šalju u školu.

• Roditelji ne šalju učenike u školu ako mogu osigurati čuvanje djeteta kod kuće.

• Roditelji šalju učenike u školu ukoliko su oba roditelja zaposlena i moraju se vratiti na posao zbog ukidanja mjera ograničenja kretanja.

• Roditelji učenika razredne nastave imat će mogućnost izbora sukladno Uputi HZJZ da njihova djeca kompletnu nastavu prate putem nastave na daljinu, što je i preporuka.

• Barem jedan roditelj dužan je popuniti anketu/izjavu u zadanom roku u kojem će se izjasniti o dolasku učenika u školu.

• Preporučuje se da roditelji prije dolaska u školu upoznaju učenike s novim pravilima ponašanja koja uključuju minimalni kontakt s drugim osobama u školi i na putu do škole. Važno je da roditelji prije uključivanja učenika u školu pripreme učenike na novonastalu situaciju kako bi što manje šokantno djelovala na njih.

• U slučaju da učenik sustavno krši pravila i time predstavlja opasnost za druge učenike u skladu s uputama HZJZ, Škola će zatražiti od roditelja da dođu po njega.

• Molimo roditelje da prije dolaska učenika u školu prođu s učenicima pravila ponašanja. Pravila ponašanja u školi do ukidanja restriktivnih mjera su:

* Održavanje udaljenosti od 2 metra s ostalom djecom kad god je moguće.
* Češće pranje ruku i održavanje osobne higijene.
* U razrednoj skupini bit će najviše 9 učenika.
* Očekuje se poslušnost učiteljima i ostalim djelatnicima. Ako ga učitelj ili djelatnik podsjeti na održavanje udaljenosti ili održavanje osobne higijene, istu mora ispuniti odmah.
* Nije dopušteno dijeljenje školskog pribora, hrane i ostalih predmeta koje učenik donosi u školu s drugim učenicima.
* Učenici će uvijek sjediti na istim mjestima u učionici koja će odrediti učitelj.
* Pri kašljanju i kihanju trebaju okrenuti lice od drugih osoba te izbjegavati dodirivanje lica, usta i očiju rukama.
* Učenika treba posebno upoznati s jednom od preporuka – poželjno je da svako dijete/učenik samo postupa sa svojom odjećom i obućom, školskim priborom, torbama, knjigama bez pomoći odraslih.

**FORMIRANJE SKUPINA**

• Skupine će se formirati u skladu s postojećim ustrojem razrednih odjela.

• U jednoj skupini može biti maksimalno 9 učenika i učitelj, što čini preporuku HZJZ-a.

• Ako u školu dolazi učenik koji ima pomoćnika u nastavi, u skupini može biti 8 učenika, pomoćnik u nastavi i učitelj.

• U slučaju da se javi više učenika istog razreda i bude nužno formiranje dvije skupine, ravnatelj će odlučiti o prioritetima

• Ravnatelj treba postaviti prioritete prema kojima će učenici biti na nastavi u školama od 11. svibnja. Prioritet su djeca čija oba roditelja/staratelja rade izvan kuće i nemaju druge mogućnosti zbrinjavanja djece.

• Jednom kad se skupine formiraju, nije više moguće uključivanje učenika u istu. Učenici u skupini mogu odustati od dolaženja u školu, ali nipošto se ne može uključiti novi učenik u već postojeću skupinu.

**NASTAVA**

• Paralelno s nastavom u školama, i dalje će se održavati nastava na daljinu.

• Učitelj koji predaje u nastavi u školi i dalje će provoditi nastavu na daljinu na način kako je to izvodio prethodnih dana.

• Nastava Engleskog jezika, Vjeronauka i Njemačkog jezika dalje će se izvoditi isključivo nastavom na daljinu. Drugim riječima, učitelji razredne nastave slat će materijale koje učenici trebaju kod kuće obraditi/riješiti. Udžbenike, radne bilježnice, bilježnice, ostali pribor potreban za izvođenje nastave navedenih predmeta učenici ne nose u školu.

• Učitelji će s roditeljima i dalje redovito komunicirati i detaljnije objasniti način rada u školi kao i kod nastave na daljinu.

**UČENICI S TEŠKOĆAMA**

• Pozivamo roditelje koji imaju učenika s teškoćama da pročitaju detaljni dio Upute koji se odnosi na njih.

• Pomoćnici u nastavi ubrajaju se u ukupan preporučeni broj osoba u grupi (do 10 osoba). Ovdje se pridržavamo pravila maksimalno 8 učenika, pomoćnik i učitelj.

• Kada pruža potporu učeniku i nalazi se u njegovoj blizini, preporučuje se pomoćniku u nastavi da uvijek nosi masku, a kod pružanja potpore učeniku pri korištenju toaleta, preporučuje se korištenje jednokratne rukavice.

**DOLAZAK U ŠKOLU I ODLAZAK IZ ŠKOLE**

• Roditelj treba proučiti je li njegovo dijete u rizičnoj skupini prema Uputi HZJZ-a. Ako je dijete u rizičnoj skupini, molimo roditelje da učenika ne šalju u školu.

• Roditelj treba iz uputa pročitati dio koji se odnosi na dolazak i odlazak učenika.

• Ako roditelj nema mogućnost organizirati čuvanje djeteta kod kuće gdje će pohađati nastavu na daljinu te učenik treba ići u školu, roditelj svaki dan prije slanja učenika u školu treba izmjeriti učeniku temperaturu. Bilješku o izmjerenoj temperaturi svako jutro će pisanim putem javiti učitelju u viber grupu. O tjelesnoj temperaturi djeteta treba voditi evidenciju.

• U slučaju da učenik ima povišenu temperaturu 37.2 i veću, učenik ne smije doći u školu.

• U slučaju da učitelji primijete simptome drugih zaraznih bolesti, pozvat će roditelje da bez odgode dođu po učenike.

• Za učenike 1.-2. razreda nastava počinje u 8.00h (dolaze 10 min prije), a završava u 10.30 h. Za učenike 3.-4.r. nastava počinje u 8.00 (dolaze 10 min prije), a završava 10.30h. Nakon 8.00 učenici ne mogu doći u školu osim uz prethodnu najavu učitelju (minimalno dan ranije) kako bi se osiguralo da netko učenika dočeka na ulaznim vratima. Ulazna vrata bit će zaključana. Roditeljima ulaz u školu nije dopušten. U slučaju da treba doći u drugo vrijeme, što je prethodno najavljeno, učenik će pričekati da se odgovorna osoba spusti po njega.

• Nije moguće dolaziti ranije u školu zbog specifičnosti organizacije.

• Pri dolasku u školu, roditelji učenike mogu dovesti automobilom do vrata škole, ali roditelji ne smiju izlaziti iz automobila. Učenik sam ulazi u školu.

• Roditelji koji imaju dvoje djece u razrednoj nastavi i nužno ih moraju poslati na nastavu u školu, neka pričekaju s jednim djetetom u automobilu do određenog vremena za djetetov ulazak u školu.

• Potiču se roditelji da svaki dan doma operu/dezinficiraju odjeću i obuću koju je učenik nosio taj dan. • Preporuke za pratnju učenika u školu rizičnim pratiteljima pročitajte u Uputama HZJZ-a.

• Na ulazu u školu uvijek će biti jedan učitelj. Učenici po dolasku moraju dezinficirati ruke

• Poslije dezinficiranja ruku učenik odlazi u svoju učionicu i iz nje ne smije izlaziti bez pratnje dok ne započne nastava. Za vrijeme nastave smije izaći iz učionice uz dopuštenje učitelja.

• Učenici će po dolasku u učionicu učiti, čitati, crtati i slično na svom radnom mjestu do početka nastave.

• Za očekivati je da će u početku ovaj cijeli proces biti otežan dok se učenici ne naviknu.

• U 8.00 zaključavaju se vrata škole. U nužnoj situaciji da trebate nekoga iz škole, nazovite na telefon. U školi mora biti minimum djelatnika.

• Učenici trebaju ponijeti marende sa sobom

• Roditelji koji imaju više djece u školi, postupit će kao i u dolasku-pričekati u autu drugo dijete

• Zbog specifičnosti odlaska učenika, a uz pridržavanje mjera sigurnosti koje je propisao HZJZ, važno je da roditelji dođu po učenika u propisano vrijeme.

• U slučaju da roditelji ne dođu u dogovoreno vrijeme po učenika, učenik će se vratiti u razred.

• Škola zatvara svoja vrata po završetku nastave

**NEOPHODNE MATERIJALNE STVARI**

• Učenik mora imati svoj školski pribor. Zabranjeno je dijeljenje pribora s drugom djecom. U slučaju da učenik nema svoj pribor, drugi učenici mu ne smiju posuditi. Molimo roditelje da posebno paze nose li učenici u školu sve naznačeno.

• Učenici neka svakodnevno imaju svoje papirnate maramice.

• Prema preporuci HZJZ djeca ne moraju nositi maske.

**ADMINISTRACIJA**

• Roditelji će popuniti u zadanom roku anketu/izjavu u kojoj će se izjasniti o dolasku učenika u školu.

• Važno je da anketu/izjavu popuni barem JEDAN roditelj (tata ili mama) za svakog učenika.

• U istoj anketi/izjavi roditelji će popuniti i ostale Školi potrebne informacije.

• Roditelji će popuniti Izjavu u kojoj će, u skladu s naputkom HZJZ potvrditi neke podatke

• Samo djeca čiji su roditelji potpisali izjavu mogu pohađati nastavu u školi

SIGURNOSNE MJERE U ŠKOLI

• Cijeli Provedbeni plan otvaranja Osnovne škole „Kuna“ napisan je u skladu s Uputama HZJZ.

• U školi će se formirati grupe do 10 osoba ( 9 učenika + učitelj ili 8 učenika + pomoćnik u nastavi + učitelj).

• Koristit će se postojeće učionice tako da između korištenih učionica bude prazna učionica.

• Ulazna vrata će se držati zaključana.

• Zadužuje se odgovorna osoba za otvaranja vrata.

• Na ulazu će se postaviti mjesto za dezinfekciju obuće i ruku

• Napravljen je plan čišćenja i dezinfekcije prostorija kojim se prostorije čiste i dezinficiraju u skladu s uputama.

• Svi djelatnici, koliko god je moguće, održavat će udaljenost između učenika i ostalih djelatnika od najmanje 2 metra.

• Prostorije će se redovito provjetravati.

• Zabranjen je ulaz u prostorije škole svim roditeljima, djelatnicima koji nisu raspoređeni na rad kao i ostalim osobama.

• Zaposlenici koji su raspoređeni za rad u školi tjelesnu temperatura mjerit će svaki dan i o tome voditi evidenciju dok su roditelji obvezni svako jutro mjeriti tjelesnu temperaturu učenika i istu putem vibera javiti učitelju

• Raspored dolaska i odlaska učenika i velikog odmora je napravljen.

• Svaka skupina imat će svoju kabinu u školskom toaletu.

• Prve sate, nakon formiranja skupina, učitelji će posvetiti objašnjavanju svih pravila i mjera, uključujući i izvođenje vježbi pridržavanja mjera.

• Sav didaktički materijal će se dezinficirati odmah nakon uporabe. Neće se koristiti didaktički materijal koji nije periv.

• Škola je dala sve od sebe da propisane mjere prilagodi Uputama HZJZ. Ostale mjere su na roditeljima i Škola ima povjerenje da će se roditelji pridržavati propisanih obveza i biti iskreni s učiteljima zbog sigurnosti ostale djece i učitelja. Roditelji neće slati bolesnu djecu u školu.

• Svi učitelji će sudjelovati na webinaru o Uputama HZJZ-a koji će održati epidemiolozi HZJZ.

 Ravnateljica:

 Ana Milovčić

KLASA: 602-02/20-01/16

URBROJ: 2117/1-27-20-01-04

Kuna, 8. svibnja 2020.g.